Foto’s: Een dood na vragmotor op N3 omslaanEen man is dood en twee ander ernstig beseer nadat ŉ vragmotor Saterdagoggend op die N3 omgeslaan het. Nooddienste is omstreeks 02:30 ontbied ná die vragmotor naby die Hammersdale-brug in die rigting van Pietermaritzburg omgeslaan het, het Vanessa Jackson, woordvoerder van ER24 gesê. Die kajuit het op sy sy op die middelmannetjie gelê, terwyl die wa-deel al die bane rigting noord versper het. Verkeer kon gelukkig oor die Hammersdale-burg herlei word terwyl paramedici en reddingswerkers op die toneel gewerk het. Twee mans en ŉ vrou het in die vragmotor gereis en dit is nog nie bekend wat die ongeluk veroorsaak het nie. Die bestuurder is op slag dood. Paramedici kon die vrou deur die ruit bevry, maar die tweede man het onder die stuurwielkolom en oorlede bestuurder vasgesit. Die man was in ŉ ernstige toestand en paramedici het hom solank behandel terwyl die brandweer die kajuit oopgesny het. Sowat drie ure later is die man uiteindelik bevry en hy is dadelik na ŉ hospitaal geneem om verdere behandeling te ontvang. Die vrou het ook ernstige beserings opgedoen en is na die RK Khans-hospitaal geneem. Ondersoekbeamptes bestudeer tans die toneel en die verkeer sal steeds herlei word totdat die wrak van die vragmotor verwyder is.